IZVEDBENA UREDBA KOMISIJE (EU) 2021/861

z dne 21. maja 2021

o določitvi tehničnih postavk podatkovnega niza in tehničnih formatov za posredovanje informacij o organizaciji vzorčnega raziskovanja na področju izobraževanja in usposabljanja v skladu z Uredbo (EU) 2019/1700 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1700 Evropskega parlamenta in Sveta z dne 10. oktobra 2019 o ustanovitvi skupnega okvira za evropsko statistiko v zvezi z osebami in gospodinjstvi na podlagi podatkov na individualni ravni, zbranih z vzorci, spremembi uredb (ES) št. 808/2004, (ES) št. 452/2008 in (ES) št. 1338/2008 Evropskega parlamenta in Sveta in razveljavitvi Uredbe (ES) št. 1177/2003 Evropskega parlamenta in Sveta ter Uredbe Sveta (ES) št. 577/98 (1) ter zlasti člena 7(1) in člena 8(3) Uredbe,

ob upoštevanju naslednjega:

(1) Za zagotovitev točne izvedbe vzorčnega raziskovanja na področju izobraževanja in usposabljanja (anketa o izobraževanju odraslih – AIO) bi morala Komisija določiti tehnične postavke podatkovnega niza in tehnične formate za posredovanje informacij.

(2) Države članice in institucije Unije bi morale za teritorialne enote, stopnje izobrazbe, poklice in gospodarske sektorje, uporabljati statistične klasifikacije, skladne s klasifikacijami NUTS (2), ISCED (3), CLA (4), ISCO (5) in NACE (6). Za ravni znanja jezika bi morale uporabljati skupni evropski referenčni okvir za jezike Sveta Evrope (CEFR).

(3) Ukrepi, predvideni s to uredbo, so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1 Predmet urejanja Ta uredba določa tehnične postavke podatkovnega niza in tehnične formate za posredovanje informacij držav članic Komisiji (Eurostatu) za vzorčno raziskovanje na področju izobraževanja in usposabljanja (anketa o izobraževanju odraslih – AIO).

Člen 2 Opredelitev pojmov V tej uredbi se uporabljajo naslednje opredelitve pojmov: (1) „obdobje terenskega dela“ pomeni obdobje, v katerem se od anketirancev zbirajo podatki; (2) „referenčno obdobje“ pomeni obdobje, na katero se nanaša posamezna informacija; (3) „referenčni datum“ pomeni datum prvega anketiranja.

Člen 3 Opis spremenljivk Spremenljivke in njihove tehnične značilnosti za posredovanje podatkov so določene v Prilogi in se nanašajo na: (1) vsebine in podrobne vsebine spremenljivk; (2) Identifikatorji in imena spremenljivk; (3) oznake kategorij in oznake spremenljivk; (4) pogoje spremenljivk.

Člen 4 Statistične populacije, enote opazovanja in pravila za anketirance 1. Ciljna populacija za področje izobraževanja in usposabljanja so vse osebe, stare med 18 in 69 let, ki običajno prebivajo v zasebnih gospodinjstvih na ozemlju države članice. 2. Podatki za področje izobraževanja in usposabljanja se zbirajo za vzorec oseb, starih med 18 in 69 let, ali vzorec gospodinjstev, v katerih se kot enoti opazovanja anketirata največ dve naključno izbrani osebi, stari med 18 in 69 let, na gospodinjstvo. Če se anketirata več kot dve osebi na gospodinjstvo, se navede ustrezna utemeljitev. 3. Anketiranju druge osebe, ki da podatke namesto zadevne osebe, se je treba po možnosti izogibati.

Člen 5 Referenčna obdobja in referenčni datumi 1. Referenčno obdobje, za katero se zbirajo podatki o udeležbi v izobraževanju in usposabljanju, je 12 mesecev pred anketiranjem. Podatki, zbrani o drugih vsebinah, se nanašajo na stanje na referenčni datum, razen če je za posamezno spremenljivko drugače določeno. 2. Starost osebe je starost v dopolnjenih letih na referenčni datum.

Člen 6 Zahteve za vzorec Zbiranje podatkov temelji na nacionalno reprezentativnih verjetnostnih vzorcih. Velikost vzorca se določi v skladu z zahtevami po natančnosti za področje izobraževanja in usposabljanja iz Priloge II k Uredbi (EU) 2019/1700.

Člen 7 Naključna izbira neformalnih učnih aktivnosti 1. Za anketirance, ki sodelujejo v več kot petih neformalnih učnih aktivnostih, se jih pet izbere naključno, da se zberejo informacije o vrsti, statusu glavne aktivnosti na začetku, namenu in financiranju delodajalca. 2. Za anketirance, ki sodelujejo v več kot dveh neformalnih učnih aktivnostih, se izbereta dve (v Prilogi imenovani NFERAND1 in NFERAND2), da se zberejo podrobne informacije. Ti dve aktivnosti se naključno izbereta med tistimi, za katere se zberejo informacije o vrsti, statusu glavne aktivnosti na začetku, namenu in financiranju delodajalca.

Člen 8 Obdobja in metode zbiranja podatkov 1. Anketiranje za zbiranje informacij za področje izobraževanja in usposabljanja se opravi vsakih 6 let med 1. julijem in 31. marcem. Prvo obdobje anketiranja se začne 1. julija 2022. 2. Nacionalno obdobje terenskega dela po možnosti ne presega 6 mesecev. 3. Podatki se zberejo z računalniško podprtimi metodami, kot so računalniško podprto osebno anketiranje (CAPI), računalniško podprto telefonsko anketiranje (CATI) in računalniško podprto spletno anketiranje (CAWI). Za vsako izjemo se navede ustrezna utemeljitev.

Člen 9 Skupni standardi za uteževanje 1. Referenčna populacija za uteževanje je (dejanska ali ocenjena) populacija v starosti med 18 in 69 let, ki običajno prebiva v zasebnih gospodinjstvih. 2. Utežni faktorji za posameznike se izračunajo ob upoštevanju verjetnosti izbire in zanesljivih zunanjih podatkov v zvezi s porazdelitvijo populacije, za katero se je opravilo raziskovanje, po spolu, starostnih skupinah (18–24, 25–34, 35–54, 55–69) in izobrazbi (ravni ISCED 0–2, 3–4, 5–8). Kadar je mogoče, se upoštevajo tudi druge značilnosti, kot so status glavne aktivnosti, poklic in regija.

Člen 10 Formati za posredovanje informacij 1. Države članice Komisiji (Eurostatu) v elektronski obliki posredujejo mikropodatke, ki so skladni s tehničnimi značilnostmi spremenljivk, kakor je določeno v Prilogi. 2. Države članice mikropodatke pred posredovanjem predhodno preverijo in upoštevajo pravila za potrjevanje v skladu z njihovimi značilnostmi glede kodiranja in pogojev filtriranja. Države članice in Komisija se dogovorijo glede dodatnih pravil za potrjevanje za sprejemljivost posredovanih podatkov. 3. Revidirani podatki se ne glede na število revidiranih opazovanj in spremenljivk posredujejo v popolnih podatkovnih nizih, ki zajemajo vse spremenljivke. 4. Države članice dajo Komisiji (Eurostatu) na voljo podatke in metapodatke, ki se zahtevajo s to uredbo, pri čemer uporabijo standarde za izmenjavo statističnih podatkov in metapodatkov, ki jih določita Komisija (Eurostat) in enotna vstopna točka.

Člen 11 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. maja 2021 Za Komisijo predsednica Ursula VON DER LEYEN

(1) UL L 261I, 14.10.2019, str. 1.

(2) Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).

(3) Mednarodna standardna klasifikacija izobrazbe iz leta 2011;

http://uis.unesco.org/sites/default/files/documents/international-standard-classification-of-education-isced-2011-en.pdf (na voljo v angleščini in francoščini).

(4) Klasifikacija učnih aktivnosti, izdaja 2016;

https://ec.europa.eu/eurostat/web/products-manuals-and-guidelines/-/KS-GQ-15-011 (na voljo v angleščini).

(5) Priporočilo Komisije z dne 29. oktobra 2009 o uporabi Mednarodne standardne klasifikacije poklicev (ISCO-08) (UL L 292, 10.11.2009, str. 31).

(6) Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).